# Die Schedelsche Weltchronik (deutsch):045

| 044 <<<Vorheriges Blatt | Die Schedelsche Weltchronik Blatt XLV | Nächstes Blatt>>> 046 |
| fertig | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |

## XLIIII verso:

Padua ein fast alte treffentliche vnd weitgesu$^e$chte stat welscher land ist (als Virgilius vnd Titus liuius schreyben) durch Anthenorem auß Troya flu$^e$chtigen gepawen. dann anthenor zohe enmitten durch die achiuier bis an die Illirischen gestat. vnd kome in die herrschaft der Liburnier bis in das adriatisch meer vnd vertribe die Eu$^e$ganier die dieselben gegent inhielten. vnd pawet die stat Padua. Aber Cicero spricht das die Paduaner den ro$^e$mern fast freu$^e$ntlich gewesen seyen. vnd inen zu den schwersten zeiten mit waffen vnd gelt geholffen haben. Padua ist aber darnach zu den glu$^e$ckseligsten zeiten irs stands der ro$^e$mer inwonung gewesen. doch nit in gestalt einer besitzung mit newem volck. sunder den Paduanern wardt die gerechtigkeit der mitwelung eins ro$^e$mischen rats gegeben. vnd wir halten das kein stat in welschen landen an hu$^e$bscheit offner gemeiner gepewe diser stat gleich sey. aber alle sundere vnd gemeine gepewe darinn sind new. dann Attila der Hunier ko$^e$nig verwu$^e$stet sie. vnd wiewol sie von Narsete eu$^e$nucho vnd von den von Rauenna wideraufgerichtet wardt so wardt sie doch darnach von den Lampartischen angezu$^e$ndet vnd zeru$^e$det. vnd aber nachfolgend zu den zeiten des grossen keyser Karsl vnd seiner su$^e$ne vnd enicklen mit wunderperlicher zunemung gemeret bis zu den zeiten des ersten keyser Fridereichs. hat sie Ecelinus aller tyrannen der grausamst ime vnderworffen vnd vnzelich todsleg vnd außtreibung der burger begangen vnd fu$^e$rgenomen. Darnach haben die Charrarier vnder dem tittel der hawbtmanschaft diser stat gepflegen vnd sie bey. c. iaren beseßen vnd habhaftiger reicher vnd zierlicher gemacht. dann auß vleis derselben Charrarier sind zum gro$^e$ßeren teil erhebt vnd geziert die zynnen damit die stat mit trifeltigem vmbkrais vnd mawr befestigt ist. vnd wiewol Tymanus durch sie hinein fiel. yedoch sind durch vil vnd mancherlay graben mit grosser u$^e$berschwencklicher arbeit gemacht die wasser vmb die stat an manchen o$^e$rtern der stat. zu zier vnd fu$^o$g von denselben Charrariern gefu$^e$rt vnd gelaitet worden In diser stat ist ein garfeste burg. vnd ein pallast vnder den walhen der erst. vnd ire gepew sind mancherlay. Keyser Henrich der vierd ein teu$^e$tscher hat die thumkirchen alda gepawen. da ist auch ein rathaws scho$^e$ner den keins in der werlt. das darnach verprannt wardt. vnd doch die Venediger ko$^e$stlicher wider gepawet. vnd die gepayn Titi liuij an ein sichpere stat gelegt haben. Daselbst ist auch sannd Anthonis ein so lo$^e$bliche kierch das ir gleich selten in welschen landen gefunden wirdt. auch ist alda sand Justina der iunckfrawen tempel. darinn die leichnam sand Lucasen des ewangelisten. vnd Prosdoanni mitsambt der benanten sand Justina heiligthum behalten werden. vnd man sagt dieselben kirchen sey Jouis tempel gewesen: Aber yetzo ist daselbst ein weits closter sand Benedicten ordens. In diser stat ist ob allen hohenschulen welscher land die hohberu$^e$mbtst. Dise stat hat außerhalb Tito liuio in der lere hohachtper vnd erleu$^e$chtet menner geporn. nemlich Paulum den rechtgelerten. Petruz de apono. dess fu$^e$rtreffentliche schrift vnd lere zu gemeiner nutzperkeit der menschen in grossen eren gehalten werden. Item Albertum eynsidler ordens einen hohberu$^e$mbten lerer vnd außschreyer der heiligen schrift. Item Stellam. Flaccum. Vollusium vnd vil ander in aller kunst fu$^e$rtreffende mann. Vomm meer aufwartz hat dise stat ein schiffung auff dem fluss Brinta. der dabeyhin fleu$^e$ßt. Von Lucafusina schiffet man pald sechs meyl gein Padua in einem mit hannd gemachten graben.

## XLV recto:

Blat XLV
Das lannd das yetzo Campania heißt ist ettwen der Lateinischen ko$^e$nigreich gewesen. vnd als Virgilius vnd Liuius bezeu$^e$gen so ist diss lannd auß. xviij. gegenten eins. das vil o$^e$rter het die vonn den andernn gegenten besuchet warden. Aber nach dem darinn meer beschedigung dann in den anderen landen oder gegenten beschehen sinnd. so ist darauß entsprungen das nwmaln dasselb lannd mynder erpawet ist oder mynder besuchet wirdt dann einiche der andern gegent. Dasselb land oder prouintz heißt daru$^e$mb die Lateinisch prouintz das Saturnus der Cretensier ko$^e$nig seins suns Jouis waffen flihende an denselben enden heimlich oder verporgenlich gewonet hat. dann sollich heymlich verborgenlich wonung wirdt in dem wort latino (als die gelerten des lateins wißen) bedeu$^e$tet. Als dann solchs Virgilius in acht lateinischen versen beschriben vnnd angezeigt hat. Doch ist die gro$^e$ße diser prouintz vomm anfang gar enge gewesen. Aber Seruius spricht das aigentlich die. die lateinischen genant weren die zwischen den inneren o$^e$rtternn des albanischen bergs woneten. vnd dise prouintz hebt sich an vomm meer bey dem tiberinischen gestadt vnd raichet hin an die stat Cayetam da sind ettwieuill stett noch vor awgen wesende vnd etlich ersto$^e$ret. In diser gegent vnd prouintz sind vo$^e$lcker gewest. die Aborigenes. Rutuli. Volsci. Hernici. Equicoli. vnd Marsi genant warden. dann dise gegent hat einen großen vmbkrais. Aber Janus ein vater vnd got der go$^e$tter zugenambt gar ein holdseliger vnd gutter man vnd hoher liebhaber der wirtschaft vnd gastung auß den orientischen gegenten komende hat allererster in welschem land zeregiren angefangen. vnd vnder andern wercken seiner tugent den Saturnum nit allein gu$^e$tlich aufgenomen sunder auch mit ime das reich geteylet.
WElchsland ist ein gegent des teils Europe. vnd ob allen andern gegenten der gantzen werlt die beru$^e$mbtst fu$^e$rnembst vnd treffenlichst. die (als man naynt) den namen von ochßen oder stirnn gehabt hat. daru$^e$mb hat auch Plato in Thimeo die walhen nach demselben vihe. thauros genennt. vnd von irer menige. scho$^e$nheit vnnd fruchtperkeit welsch lannd ytaliam geheißen. Nw ist dise gegent in form vnd gestalt eins schenckels zwischen dem adriatischen vnd tuscianischen meer. vnd raichet von dem gepirg. vnd von hinden ab dem apenninischen berg sich ymmer mer vnd mer erhebende vnd bis hin an den Reginischen gipffel vnd an die Brutianischen gestadt außstrekende. In seinem ende trennet es sich in zwen spitz oder ho$^e$rner. der eins siht in das Joninisch. das ander in dz Siculianisch meer. vnd hat amm ort die stat Rhegium genant. Die lenge diss lands strecket sich von der stat Augusta pretoria amm end des gepirgs ligende durch Rom vnd Capuam hin bis zu der benanten stat Rhegium. vnd ist (als Solinns bezeu$^e$gt) zehenmalhundert vnd zwentzig tausent schrit weyt. amm gro$^e$ßern vierhundert zehen. vnnd amm kleineren ort hundert sechs vnd dreyssig prayt. vnnd hat in der Reatinischen gegent einen nabel. vnd ettwen auß der seyten des o$^e$bern oder Adriatischen meers den fluss Rubiconem fu$^e$r ein ende gehabt. Vormals wardt diss lannd von Hespero dem bruder Atlantis Hesperia genant. darnah Oenotria von dem besten wein der alda wechst. vnd zu letst ist es ytalia von ytalo dem ko$^e$nig der Siculier genent worden. der dann an dise end kom. darinn wonet vnd regiret. Dise gegent weichet keinem lannd weder in fruchtperkeit der erden. noch in dem ru$^o$m der waffen. vnd hat vil treffenlicher stett.
| Die namen vnnd ordnung der Lateinischen vnnd Welschen konig. |
| Janus | j | | Siluius | viij | xxviij. iar | Liberinus | xv | viij. iar |
| Saturnus | ij | Die er | Eneas siluius | .ix | xxxi. iar | Agrippa | xvi | xl. iar |
| Picus | iij | sten. v. | Latinus | x | l. iar | Aromulus | xvij | xix. iar |
| Faunus | iiij | regirten | Alba siluiss | xi | xxxix. iar | Auentinus | xviij | xxxviij. iar |
| Latinus | v | .c. iar | Egyptus silui. | xij. | xxiiij. iar | Procas | xix | xxiij. iar |
| Eneas | vi | xxx. iar | Capis | xiij | xxviij. iar | Amulius | xx | xliiij. iar |
| Ascanius | vij | xxxviij. iar | Carpentus | xiiij | xiij. iar | Numitor | xxi | j. iar |
* ↑ WS:Vorlage: ar